**Martfű Város Önkormányzata Képviselő-testületének**

**…./2017. (…..) önkormányzati rendelete**

**a településfejlesztéssel, településrendezéssel összefüggő partnerségi egyeztetés helyi szabályairól**

Martfű Város Önkormányzatának Képviselő-testülete az Alaptörvény 32. cikk (2) bekezdésében meghatározott jogalkotói hatáskörében eljárva, a Magyarország helyi önkormányzatairól szóló 2011. évi CLXXXIX. törvény 13. § (1) 1. pontjában, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012 (XI. 8.) Kormányrendelet 29.§-ában meghatározott feladatkörében eljárva a következőket rendeli el:

**1. A rendelet célja**

1. § A rendelet célja a település közigazgatási területére készülő településfejlesztési koncepció, integrált településfejlesztési stratégia, településrendezési eszköz, településképi arculati kézikönyv és településképi rendelet előkészítésével, módosításával kapcsolatos partnerségi egyeztetés e rendeletben foglalt szabályaival széleskörű nyilvánosság és vélemény nyilvánítás biztosítása.

**2. Az egyeztetésben résztvevők köre**

2. § A partnerségi egyeztetésben résztvevők (továbbiakban: partnerek) köre:

a) a település lakossága,

b) a településen működő és székhellyel, telephellyel rendelkező gazdálkodó szervezetek,

c) a településen működő egyházi közösségek

d) Civil kerekasztal

**3. A partnerek tájékoztatásának módja és eszközei**

3. § (1) A polgármester a településfejlesztési és településrendezési dokumentumok partnerségi egyeztetési kötelezettségének tekintetében, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012 (XI. 8.) Korm. rendeletben (továbbiakban: Korm. rendelet) meghatározott szabályoknak megfelelően, az egyeztetési eljárás módjától függően, az előzetes és a munkaközi tájékoztatás során e rendelet 1. melléklete szerint

a) az Önkormányzat honlapján,

b) az Önkormányzat hirdetőtábláján,

c) az Önkormányzat helyi lapjában,

d) lakossági fórumon történő ismertetés útján tesz eleget.

4. § (1) Előzetes tájékoztató esetén a hirdetménynek tartalmaznia kell:  
a) a Korm. rendelet 37. § (3) bekezdésében foglaltakat,  
b) a partnerek észrevételeinek benyújtására nyitva álló határidőt és  
c) a postacímet, elektronikus levélcímet, ahova az észrevételeiket megküldhetik.

(2) Munkaközi tájékoztató esetén a hirdetménynek tartalmaznia kell:  
a) az elkészült dokumentumot,  
b) a partnerek észrevételeinek benyújtására nyitva álló határidőt és  
c) a postacímet, elektronikus levélcímet, ahova az észrevételeiket megküldhetik.

5. § A lakossági fórum összehívására és lebonyolítására Martfű Város Önkormányzata Képviselő-testületének Szervezeti és Működési Szabályzatárólszóló 14/2013. (IV. 26.) önkormányzati rendeletének 25- 26. §-ait kell alkalmazni.

**4. A partneri javaslatok, vélemények megadásának módja és határideje,**

**nyilvántartásuk szabályai**

6. § A közzétett hirdetmény alapján, valamint a lakossági fórumot követően a partnerek a tájékoztatóban meghatározott, a Korm. rendelet 29/A. § (4) bekezdése szerinti határidőig írásos észrevételeket tehetnek papíralapon a Polgármesternek címezve,– 5435 Martfű, Szent István tér 1. - történő megküldéssel, vagy elektronikus levélben a hirdetményben meghatározott e-mail címre történő megküldéssel.

7. § (1) A partnerségi egyeztetési eljárásban beérkezett javaslatokat, észrevételeket a főépítész nyilvántartásba veszi.

(2) A lakossági fórumon elhangzott észrevételeket a fórumon készült hangfelvétel alapján jegyzőkönyvben kell rögzíteni, melyet a főépítész nyilvántartásba vesz.

(3) A név és cím nélkül vagy határidőn túl érkezett javaslatok, vélemények nem vehetők nyilvántartásba.

**5. A beérkezett javaslatok, vélemények kezelésének módja**

8. § (1) A beérkezett javaslatokat, véleményeket a főépítész a véleményezési határidő elteltét követően továbbítja a fejlesztési dokumentum vagy a településrendezési eszköz készítésével megbízott tervezőnek.

(2)    A tervező a véleményekkel, javaslatokkal kapcsolatos szakmai véleményét megküldi a főépítész részére.

(3)   A szakmai javaslatok alapján a főépítész a vélemények, javaslatok elfogadására vonatkozó döntés-tervezetet készít.

9. § A beérkezett vélemények, javaslatok elfogadásáról vagy el nem fogadásáról, az el nem fogadás indokolásáról a Képviselő-testület dönt.

10.§ (1) Az el nem fogadott javaslatokat, véleményeket, valamint azok indokolását a főépítész a dokumentáció ügyiratához csatolja megőrzésre.

(2) Az el nem fogadott javaslat, vélemény indokolását meg kell küldeni a javaslatot, véleményt tevő partnernek, tértivevényes levél útján.

**5. Az elfogadott koncepció, stratégia, kézikönyv, településképi rendelet és településfejlesztési eszköz nyilvánosságát biztosító intézkedések**

11. § Valamennyi településfejlesztési és településrendezési dokumentumot elfogadását követően 5 napon belül az Önkormányzat honlapján közzé kell tenni.

12. § A polgármester a településképi arculati kézikönyv és a településképi rendelet monitorozása érdekében nyilvános értékelő felületet működtet az Önkormányzat honlapján.

13. § Az önkormányzat főépítésze évente egy alkalommal kiértékeli a 12. § szerinti felületre beérkezett véleményeket és arról tájékoztatást ad a Képviselő- testületet.

**6. Záró rendelkezések**

14. § (1) A rendelet 2017. június 1-én lép hatályba.

                Dr. Papp Antal                                                      Szász Éva  
                  polgármester                                                                 jegyző